Kina sender humanoide robotter til grænsen mod Vietnam

Kina tager endnu et skridt mod en automatiseret fremtid. Robotproducenten UBTech Robotics har fået en kontrakt på 264 millioner yuan – svarende til godt 250 millioner kroner – for at levere en hær af humanoide grænserobotter. De skal arbejde ved grænseovergange mellem Kina og Vietnam, hvor de får opgaver som at guide rejsende, holde styr på menneskemængder, patruljere og håndtere logistik.

Og nej, det er ikke sci-fi. De første robotter bliver leveret allerede i december.

Kinas nye grænsevagt er industrial-grade humanoiden Walker S2, lanceret tidligere på året og omtalt som verdens første humanoid, der kan skifte sit eget batteri. Den slags gør en forskel i døgndrift: Robotten behøver ikke at “gå til opladning” – den skifter bare pakken og arbejder videre.

Ja, det ligner en scene fra filmen I, Robot. Men det er den nye Walker S2 robot.

Ifølge UBTech er bestillingerne på Walker-robotterne allerede rundet 1,1 milliarder yuan, og virksomheden planlægger at øge produktionen massivt: Fra 500 enheder i år til 5.000 næste år og op mod 10.000 enheder i 2027. Det skriver South China Morning Post.

Humanoider rykker ind i hverdagen

Kinas grænsekontrol er kun ét udstillingsvindue. Rundt om i landet bliver lignende robotter allerede indført i lufthavne, toldkontroller, immigrationscentre og endda i politiets patruljearbejde.

I Zhejiang-provinsen hjælper humanoider og firbenede robotter allerede immigrationen med rutineopgaver.

I Hangzhou-lufthavnen svarer robotter på passagerers spørgsmål.

Under SCO-topmødet i Tianjin blev en flersproget robot brugt til at hjælpe udenlandske gæster.

Shenzhen-tolden integrerer AI-modeller i robotter, der selv kan tjekke og verificere fragt.

Kina har sat turbo på robotiseringen – og især på robotter, der bevæger sig som mennesker. Indenrigsministeriet i Kina offentliggjorde denne uge en officiel liste over nøglepersoner i landets nye nationale humanoid-komité. Det er mennesker med direkte adgang til både industri og regering, og det understreger, at robotterne ikke bare er gadgets – de er en strategisk satsning.

Kina sender humanoide robotter til grænsen mod Vietnam